ועדת הכלכלה, כנסת 18, פרוטוקול מספר 170, 2010-01-26 14:30

חמד עמאר: צהריים טובים לכולם.

חמד עמאר: אנחנו מתחילים את הדיון.

חמד עמאר: על סדר היום המשך הפעילות של הרשות הלאומית לבטיחות בדרכים ואי תפקודה, 18.1.2010, יושב ראש הכנסת והסגנים החליטו להעביר את ההצעות שלי, של חברת הכנסת רונית תירוש ושל חבר הכנסת חנא סוייד לדיון מהיר בוועדת הכלכלה.

חמד עמאר: אני הגשתי את הבקשה כי כולנו יודעים שכשממשלת ישראל החליטה להקים את הרשות הלאומית לבטיחות בדרכים היא ידעה שיש חשיבות לנושא וזה נושא שצריך טיפול שורש, צריך לבנות אסטרטגיה למלחמה בתאונות הדרכים.

חמד עמאר: זה התחיל ב-2006.

חמד עמאר: ההחלטה היתה להקים את הרשות כרשות עצמאית.

חמד עמאר: מה שאנחנו יודעים היום זה שיושבת ראש הרשות הלאומית לבטיחות בדרכים התפטרה, המנהל הכללי גם התפטר, לפניה, היום יש ממלא מקום של המנהל הכללי מזה חמישה חודשים, דבר שמקשה על תכנון אסטרטגיה ארוכת טווח של הרשות.

חמד עמאר: כמו כן התקציב לשנת 2010 קוצץ מ-550 מיליון שקל ל-380 מיליון שקלים.

חמד עמאר: אם אני לא מדייק במספרים, אני אשמע אחר כך מהמנהל הכללי, וכל זה מאיים על התכנית האסטרטגית הרב שנתית של הרשות.

חמד עמאר: כולנו עדים להצלחה שהיתה בשנה שעברה בירידה במספר ההרוגים בתאונות הדרכים, ירידה של מאה פלוס, וזה הישג.

חמד עמאר: אני דיברתי בעצמי על הנושא הזה במליאת הכנסת ואמרתי שיש שלושה גורמים שיכולים להוריד את זה.

חמד עמאר: אחד, אנחנו רואים את השיפור בתשתיות, ואני באמת רוצה לברך את המנהל הכללי של משרד התחבורה על הנושא, שאיפה שאתה מסתובב היום בארץ אתה רואה פיתוח כבישים, עובדים על מחלפים ויש השקעה בתשתיות.

חמד עמאר: הדבר השני, אכיפה.

חמד עמאר: שיתוף פעולה של המשטרה ואכיפה ואתה מוצא יותר ניידות בכבישים.

חמד עמאר: הדבר השלישי זה ההסברה.

חמד עמאר: מי שעושה את ההסברה ומקדם את כל נושא ההסברה זה הרשות הלאומית לבטיחות בדרכים, גם בבתי ספר.

חמד עמאר: לפני שהגעתי לכנסת עבדתי במע"צ וגם אני בעצמי הייתי מסתובב עם השר, כאחראי על כל הפיתוח במגזרים, ואין ישיבה עם השר, שבה השתתפתי, שלא הגיעו נציגים של הרשות הלאומית לבטיחות בדרכים והציגו תכניות שהם עובדים ומסבירים ביישובים.

חמד עמאר: אני חושב שאנחנו כאן בוועדה נבדוק מה קורה, נשמע את המנהל הכללי, אבל קודם כל אני רוצה לשמוע את חברי הכנסת המציעים.

חמד עמאר: חבר הכנסת חנא סוייד, בבקשה.

חנא סוייד: תודה, אדוני היושב ראש.

חנא סוייד: אני כמובן מצטרף לברכות ולמילות השבח לפעילות המשולבת ולעמידה ביעדים מבחינת נפגעים בתאונות הדרכים.

חנא סוייד: ברור שכל אזרח במדינת ישראל בירך על ההישג.

חנא סוייד: כמובן שעדיין אפשר עוד לעשות דברים, אי אפשר להסתפק במה שהושג עד היום וכל השקעה בתחום הזה של צמצום מספר הנפגעים בתאונות דרכים מבורכת, וכל השקעה היא מבורכת.

חנא סוייד: כפי שאמרתי, התוצאה הזו בהחלט באה כפעילות משולבת של מספר גורמים, בוודאי משרד התחבורה, על זרועותיו השונות, לרבות הרשות הלאומית לבטיחות בדרכים, אבל אני גם מציין את הפעילות של גופים וולונטריים אחרים, של המגזר השלישי ושל עמותות ומאמצים שונים שהושקעו מכל מרכיבי החברה על מנת להיאבק בתופעה ובמכת המדינה של נפגעי תאונות דרכים.

חנא סוייד: לכן התפקוד של כל מרכיבי המאמץ המשולב הזה, התפקוד הראוי והסביר שלה הוא חשוב מאוד ולכן המצב שנקלעה אליו הרשות הלאומית מעורר דאגה, אדוני המנהל הכללי.

חנא סוייד: חשוב מאוד לשמור על ההישגים ולשמור על ההרכב ועל הגופים שתרמו להישג שהזכרתי.

חנא סוייד: כפי שאומרים, סוס מנצח לא מחליפים, לכן בכלל לא ברור המצב שאליו נקלעה הרשות כפי שסיפר חברי, יושב ראש הישיבה, התפטרות היושבת ראש, המנהל הכללי שהתפוטר, או פוטר, אני לא יודע בדיוק מה קרה שם, עד עצם היום הזה אין מנהל כללי חדש.

חנא סוייד: אם נצרף את התוהו ובוהו הניהולי עם צמצום המשאבים שעומדים לרשות הרשות, זה יכול לפגוע בתפקוד ובהישגים.

חנא סוייד: כשיש הרבה משאבים, אז ניחא, ניהול, כמה שהוא לא כל כך יעיל, הוא עדיין נסבל, אבל כאשר יש צמצום במשאבים ותוהו ובוהו ניהולי או חוסר ודאות ניהולית, זה יכול בהחלט לפגוע בסופו של דבר בתפקוד.

חנא סוייד: לכן אנחנו רוצים לקרוא למשרד התחבורה, לשר התחבורה , למנהל הכללי ולכל מקבלי ההחלטות בתחום הזה ליישר קו או לרפא את המצב שאליו הגיעה הרשות, על מנת שבסופו של דבר הרשות תחזור לפעילות שלה.

חנא סוייד: אנחנו מוכנים בהחלט להיאבק להחזיר משאבים שקוצצו מהרשות, לדעתנו אילו תקציבים חשובים ועדיין נחוצים, אבל בהחלט דרושה מנהיגות וודאות ניהולית ברשות ולכן אנחנו נשמח לשמוע על חידושים, על התפתחויות בעניין הזה, במיוחד כשהם מובילים לוודאות ניהולית ברשות.

רונית תירוש: אדוני היושב ראש, אנחנו התכנסנו כאן על מנת לדבר פחות ולשמוע יותר את משרד התחבורה, אז אני אשתדל להיות קצרה.

רונית תירוש: יש הליך מסוים לבחירה של מנהל כללי, של יושב ראש הרשות, מנהל הרשות ומועצה.

רונית תירוש: זאת אומרת, הדברים שזורים זה בזה וככל שהבנתי מגעת לנושא, כל שלושת הגופים הללו לא קיימים כרגע.

רונית תירוש: יתרה מזו, המועצה צריכה לעבוד, לפחות על פי דוח שיינין, תחת היקף תקציבי של 550 מיליון שקלים, כשבפועל ככל הידוע לי הועמדו לרשותם 380 מיליון שקלים בלבד.

רונית תירוש: אין גם מי שיזעק חמס ויגיד 'זה לא מספיק, זה לא לפי הדוח', כי לא קורה כלום, על אף שדברים טובים קורים בדרך.

רונית תירוש: זה תוצר של שילוב מערכות שהיה והחשש הגדול שלנו, ולכן הבקשה לדיון דחוף, נוגע לעובדה שאנחנו באמצע איזה שהוא תהליך טוב ואולי ההירתמות הזאת של המערכות שסייעה להישגים בהחלט ראויים תחזור באופן רגרסיבי לאחור.

רונית תירוש: לא היינו רוצים שזה מה שיקרה ואנחנו נשמח לשמוע מה אתם מתכוונים לעשות.

רונית תירוש: תודה.

חמד עמאר: אדוני, המנהל הכללי של משרד התחבורה, מר יעקב גנות, בבקשה.

יעקב גנות: קודם טוב תודה רבה, ואני מאוד מעריך את העובדה ששלושה חברי כנסת מכובדים כל כך ביקשו לכנס את הפורום ולקבל דיווח על השינויים או על מצב הרשות.

יעקב גנות: צר לי, אני הקמתי את אגף התנועה בשנת 96', אז עוד לא היתה מודעות, כפי שקיימת היום, אז לא היו לא 500 ולא 400 ולא 300 ולא 200 ואז התחיל השינוי לגבי עקומת תאונות הדרכים.

יעקב גנות: בואו נעזוב את ההיסטוריה ונדבר על המצב הקיים.

יעקב גנות: קודם כל התקציב קוצץ לפני שנתיים, לא השנה וגם לא בשנה שעברה.

יעקב גנות: בסוף 2008 קוצץ התקציב כשהרשות היתה בהרכב מלא, הרשות פעלה עם מנהל כללי, יושבת ראש, מועצה מלאה, עם שר שנה שלישית שהוביל את ועדת שיינין, ואז התקציב של הארגון הזה קוצץ.

יעקב גנות: בניגוד למה שהיה קודם, בשנה הבאה קודם כל וידאנו ששיא הירידה שכמוה אף אחד לא חזה ולא חלם לא תחזור, התקציב ב-2010 יהיה גדול יותר, כבר יש סיכום עם משרד האוצר שאנחנו נקבל תוספת באותם תחומים, כשהדגש הוא על תשתיות שהשפיעו או שישפיעו על עקומת תאונות הדרכים.

יעקב גנות: זאת אומרת התקציב קודם כל זהה לשנה שעברה, דבר שני, כבר יש לי סיכום עם משרד האוצר, אז יש מי שמייצג אותם---

חמד עמאר: מה התקציב של השנה?

יעקב גנות: בשנה שעברה היה 350, השנה זה 350 ויש לי סיכום לתוספת.

חמד עמאר: של כמה?

חמד עמאר: יש לך נתון על כמה התוספת?

יעקב גנות: פלוס מינוס, אני לא רוצה עכשיו פורמלית לומר, מפני שההבטחות בעל פה, למרות שאני בין אלה שסומכים במאה אחוז---

חמד עמאר: שמעתי אותך גם אתמול, אתה סומך ומאמין להם.

יעקב גנות: ניסיון יש לי משנת 96' ולא התאכזבתי פעם אחת מסיכומים מול אגף התקציבים, בטח לא אתאכזב הפעם.

יעקב גנות: יש לי סיכום של תוספת 50 מיליון שקלים, אין לי שמץ של ספק שהנושא הזה ימומש.

חמד עמאר: וזה יעמוד על 400 מיליון שקל.

יעקב גנות: פלוס מינוס.

יעקב גנות: בי"ת, אנחנו הוספנו במיידית, לשנים הקרובות, בעת הכנת התקציב לתשתיות בתחום הבין עירוני, דרישה, ואני בטוח שניענה, של כמה עשרות מיליוני שקלים בנוסף למה שהם כרגע הוציאו כל שנה.

יעקב גנות: בואו לא נשכח, הירידה זה לא משהו ערטילאי ולא משהו שבא מהגורל, פעם למטה, פעם מלמעלה.

יעקב גנות: מדינת ישראל השקיעה הרבה מאוד ועוד פעם אני אומר, השילוב של כל הגורמים, האכיפה, ההסברה, החינוך, הרתעה, תשתיות, הביאו את התוצאה.

יעקב גנות: מע"צ מוסיפים כל שנה תוספת של פלוס מינוס 50 מיליון שקלים.

יעקב גנות: משרד התחבורה בתקצוב של משרד האוצר השקיעו, לא הרבה, רק מיליארד ו-300 מיליון שקל בשלוש שנים בתחום התשתיות.

יעקב גנות: אין ויכוח ואין חולק שהתקציב הזה השפיע על עקומת תאונות הדרכים.

יעקב גנות: תוסיף עוד מה שאנחנו מדברים ואין כוונה לרדת, אלא רק להוסיף.

יעקב גנות: זה נושא אחד.

יעקב גנות: לשאלות אדוני וגברתי בנושא המנהל הכללי ויושבת ראש המועצה; יש מצב נתון שבחודש אוגוסט, לאור חילוקי דעות בין יושבת ראש המועצה ובין המנהל הכללי, המנהל הכללי החליט לסיים את תפקידו.

יעקב גנות: הוא קיבל את ברכתו של השר ובזה למעשה סיים את תפקידו.

יעקב גנות: בעת דיונים לקראת מינוי ועדת איתור, פעלנו, לא אנחנו, אלא הרשות פעלה להמשך תכנון ותקצוב 2010-2011.

יעקב גנות: הוקמה ועדת איתור על פי הנוהל, ועדת האיתור התכנסה, יצאה לדרך, לאחר מספר דיונים פרסמו מכרז ובמקריות, יום לפני פתיחת המעטפות ויש הרבה מאוד מעטפות, המועצה סיימה את תפקידה.

יעקב גנות: הגיעה בדיוק יום לפני פתיחת המכרזים.

יעקב גנות: בעצם התאריכים הם תאריכים רציפים וקבועים בחוק, לא היתה באפשרותנו להקדים או לאחר.

חמד עמאר: את המכרז לא היה אפשר להקדים או לאחר?

חמד עמאר: כי התאריך ידוע מראש, בתאריך איקס מסתיים, האם לא היתה אפשרות להקדים את המכרז שלא ייווצר לנו מצב שהמועצה מתפזרת ואין לנו אפשרות---

יעקב גנות: אדוני, אתה שאלת, אני אענה.

חמד עמאר: אני שואל אותך שאלת הבהרה.

יעקב גנות: ואני אבהיר את עצמי.

יעקב גנות: הוועדה מונתה על ידי המועצה.

יעקב גנות: אני לא בטוח שבאותה תקופה לקחו בחשבון בדיוק את התאריכים המדויקים של סיום כהונתה, אבל על זה יושבת הראש יכלה לתת תשובה.

יעקב גנות: הוועדה התכנסה לדיון נוסף, הפער בין דיון לדיון זה שבוע, עשרה ימים והנה 21 יום מאז הפרסום וזה יצא, כעובדה, בדיוק יום לפני התפזרות או פיזור המועצה.

יעקב גנות: לאור העובדה שהמועצה סיימה את תפקידה יום לפני המועד של פתיחת המעטפות, הגענו למצב שצריכים להמתין למינוי מועצה, הקמת ועדת איתור, פרסום מכרז חדש והחלטה לגבי המנהל הכללי, עם השמות שיועברו לפני שר התחבורה.

יעקב גנות: קרה פה דבר נוסף.

יעקב גנות: לפני כשבועיים, אם אני לא טועה, באה יושבת הראש והודיעה לשר התחבורה שלאור עומסים , תפקודה הנוסף, היא מבקשת לסיים את תפקידה.

יעקב גנות: שר התחבורה קיבל את בקשתה.

יעקב גנות: אנחנו פועלים בימים אלה לזירוז מינוי חברי המועצה.

יעקב גנות: אני מטפל במינוי נציגי משרדי הממשלה והטיפול שלי מסתכם במכתב וזירוז הבאת כל החומר הפורמלי בפני ועדת שפניץ, כדי למנות את נציגי משרדי הממשלה ויש כבר שמות.

יעקב גנות: השמות האחרונים אמורים להיות תוך יום יומיים.

יעקב גנות: במקביל השר פועל בקשר למינוי נציגי ציבור.

חמד עמאר: אדוני המנהל הכללי, תוך כמה זמן אתה מעריך תהיה לנו כבר מועצה?

יעקב גנות: אדוני, מבחינתנו אני מתחייב בשם שר התחבורה, לעשות מאמץ עילאי שהשמות יועברו לוועדת שפניץ בזמן המינימלי.

יעקב גנות: אני יכול להתחייב במה שתלוי רק בי.

יעקב גנות: אני משוכנע שמדובר בשמות של בעלי תפקידים ובעלי מעמד כזה שיכבדו את המועצה.

יעקב גנות: אני לא יכול להתחייב בפניכם שהשר יצליח תוך שבוע ימים או עשרה ימים, אבל לא יותר מזה.

חמד עמאר: לא יותר מעשרה ימים?

יעקב גנות: תקופה קצרה, מקסימום שבועיים.

יעקב גנות: עוד פעם, אני מבקש להיות זהיר, אני אעשה את הכל לעזור לשר או לבקש מהשר או לדרבן את כל מי שצריך כדי שהשמות יועברו כמה שיותר מהר.

יעקב גנות: אנחנו מחפשים מועמדים ברמות ואיכויות ובמעמד כזה שזה לא יהיה פשוט.

יעקב גנות: רק אתמול, אני יודע, שהשר פנה לאישיות מכובדת מאוד, מרכזית מאוד, בתחום הזה, הוא ביקש 48 שעות לתת תשובה.

יעקב גנות: אז יכול היה לתת תשובה במיידית, לא, הוא ביקש 48 שעות, זה ייקח עוד שלושה ימים, עוד חמישה ימים, אחר כך תוציא את הטפסים, נעשה את הכל.

יעקב גנות: אבל אני חייב להדגיש דבר נוסף.

יעקב גנות: היינו ערים לעובדה שהמנהל הכללי התפטר ואין מנהל כללי עד שלא גומרים את כל תהליך המינוי, מונה ממלא מקום שעבד עם הפורום שניהל את הרשות עד עכשיו, עם המועצה, עם יושבת הראש, ולא שמעתי הערה אחת במשך כל התקופה הזאת כך שלא אלמן ישראל.

יעקב גנות: יש כרגע ממלא מקום, התקציב קיים, תכנית עבודה, למיטב הבנתי, יש, שיתוף פעולה בין הגורמים, משטרת ישראל, הרשות, תשתיות, חינוך, חוץ מאותן הבעיות השגרתיות, ובזה אנחנו עוזרים לממלא המקום כדי שהחוסר...

יעקב גנות: זה חסר, אין מנהל כללי כרגע, אבל אנחנו עושים הכל, כל מה שביכולתנו, כדי שהנושא הזה לא יפגע בתפקוד הרשות.

יעקב גנות: עד כאן.

חמד עמאר: מר שמואל אבוהב, מנהל כללי של עמותת אור ירוק.

שמואל אבוהב: אדוני היושב ראש, תמונת המצב שנחשפת כבר כמה חודשים היא תמונת מצב מדאיגה.

שמואל אבוהב: היא לא תמונת מצב שקרתה לאחרונה ולא באיזה שהוא יום, אלא אנחנו רואים מהלך של שישה חודשים, חצי שנת עבודה, שבה אין מנהל כללי---

יעקב גנות: ויש תוצאות טובות.

שמואל אבוהב: יכול להיות שבכלל לא צריך רשות לאומית.

יעקב גנות: זה אף אחד לא יעיז להגיד.

שמואל אבוהב: לא, אם זה עובד, אז אולי לא צריך רשות.

חמד עמאר: אנחנו מתעסקים בחיי אדם.

חמד עמאר: כל ירידה בתאונות דרכים, כל הרוג אחד פחות זה חיסכון בחיי אדם.

חמד עמאר: אנחנו צריכים לקחת את הנושא הזה ולקיים דיון, ומי שיקבל רשות דיבור, שידבר, ונראה איפה נגיע בסופו של הדיון הזה.

שמואל אבוהב: אני רוצה לשוב ולטעון בתוקף שהיעדרותו של מנהל כללי מארגון זה מצב חולה, זה מצב שמחייב תיקון לאלתר של המצב.

שמואל אבוהב: זה לא מצב שיכול להימשך.

שמואל אבוהב: האם מישהו מאיתנו מכיר דוגמה במקומות מרכזיים, שמייחסים להם מקום מרכזי בחברה, שבהם אין מנהל כללי?

שמואל אבוהב: וחצי שנה זה הרבה מאוד זמן למנות מנהל כללי.

שמואל אבוהב: גם הצבא לא יכול לעבוד בלי גורם אחד שמתאם ומתכלל בין כל הגופים.

חמד עמאר: אבל מה ששמענו מהמנהל הכללי של משרד התחבורה שיש ממלא מקום שכבר חצי שנה מתפקד ואנחנו ראינו ירידה במספר תאונות הדרכים.

שמואל אבוהב: מי שגורס שהמצב הזה הוא טוב וממלא מקום זה הפתרון לגוף, אז בואו נשאיר את המצב כמות שהוא.

שמואל אבוהב: ואני רוצה לטעון שמצב שבו בארגון---

חמד עמאר: לא, אני העברתי את מה שאמר המנהל הכללי של משרד התחבורה.

שמואל אבוהב: אין מנהל כללי, זה מצב חמור שמחייב מינוי מנהל כללי ומי ששם ממלא מקום לצמיתות או רואה בזה פתרון ארוך טווח, זו תפיסה שגויה.

שמואל אבוהב: שמים מישהו ממלא מקום כשיש תקלה, כשמישהו התפטר ואין כרגע פתרון למצב ולמחרת בבוקר ניגשים להליך מסודר של מינוי מנהל כללי.

שמואל אבוהב: כי כשאין מנהל כללי, אין גוף שיכול לתפקד מבחינה מקצועית.

שמואל אבוהב: דבר שני, מה זה התעוררנו בנובמבר וגילינו שפג תוקפה של המועצה?

שמואל אבוהב: מה זה, תקלה?

שמואל אבוהב: זה משהו שלא היה צפוי?

שמואל אבוהב: זה דבר שהיה ברור וידוע שבחודש נובמבר פג תוקפה של המועצה הציבורית ברשות הלאומית, ואז היו שתי אפשרויות, אם יודעים שהמינוי ייקח שבוע-שבועיים---

יעקב גנות: למה אתה צועק?

שמואל אבוהב: בכדי לחדד לך את הדברים.

שמואל אבוהב: שמעת את מה שאמרתי לך עכשיו?

יעקב גנות: כן, לקחתי גם לתשומת לבי.

שמואל אבוהב: הדבר השני, ואני אומר את זה בשיא הרצינות, רבותיי, כאשר יודעים שפג תוקפה של מועצה, יש שתי אפשרויות, או שיודעים שצ'יק צ'ק מסדרים את העניין או שמאריכים את המועצה הקיימת, נותנים לה הארכה של חודשיים-שלושה.

שמואל אבוהב: מה קרה?

שמואל אבוהב: באו לשם אנשים בהתנדבות?

שמואל אבוהב: אנשים נבחרו לשם בצורה תקינה, הם מילאו את תפקידם, אז מאריכים את תוקפה של המועצה והעיקר שלא יהיה מצב שבגוף אין מועצה ציבורית.

שמואל אבוהב: ולבסוף אין גם יושב ראש.

שמואל אבוהב: המצב הזה למה הוא חמור?

שמואל אבוהב: כי רצו להקים רשות לאומית בכדי להעניק לה עצמאות, בכדי לא להכפיף אותה למשרד התחבורה.

שמואל אבוהב: הרי אם היו רוצים, היו מקימים יחידת סמך במשרד התחבורה.

שמואל אבוהב: מראש רצו להקים גוף עצמאי שיש לו יכולת בקרה ויש לו יכולת העברת תקציב ויש לו יכולת תיאום ויש לו יכולת פיקוח ויש לו את אותם דברים שרצו שרשות תקבל כגוף עצמאי, ובמיוחד לא להכפיף אותה למשרד התחבורה, זה היה הרעיון.

שמואל אבוהב: החשש הוא שכרגע מה שיקרה שהרשות תאבד את עצמאותה.

שמואל אבוהב: גם הקיצוץ בתקציב.

שמואל אבוהב: זו פנייה לשר התחבורה והבטיחות בדרכים.

שמואל אבוהב: אני חושב שאדם בשיעור קומתו, בניסיון שלו, בהשפעה שלו, יכול בהחלט להיאבק בכדי שהתקציב יחזור למתכונתו הבסיסית, של 550 מיליון שקלים ברשות הלאומית.

שמואל אבוהב: לא בגופים אחרים, ברשות הלאומית.

שמואל אבוהב: אנחנו רואים מה הקיצוץ הזה מביא, יש פחות כסף, אין יכולת להעביר למשרד החינוך תקציב לחינוך לתעבורה.

שמואל אבוהב: אפשר לפרט פה עוד רשימה ארוכה של ההשלכות של הקיצוץ בתקציב של הרשות הלאומית.

שמואל אבוהב: התקציב צריך להיות מקובע ברשות הלאומית, הוא שייך לרשות הלאומית, הוא צריך להיות פועל יוצא של התכנית הלאומית, שהרשות הלאומית אחראית ומופקדת עליו.

שמואל אבוהב: מה שאני רוצה לומר בסוף דבריי שהמצב הזה משקף מצב מורכב ומסוכן של החלשת הרשות, סכנה של התפוררותה, סכנה של אובדן עצמאותה, וכתוצאה מכך אי יכולת להוציא לפועל את התכנית הלאומית שעליה החליטה ממשלת ישראל בשנת 2006.

שמואל אבוהב: יש תכנית מסודרת וסדורה שאותה צריכים להוציא לפועל, ומי שאחראי להוציא את זה לפועל זו הרשות הלאומית.

יעקב גנות: יש מצב נתון.

יעקב גנות: והמצב הנתון שאנחנו לא יכולים לפעול בניגוד לחוק.

יעקב גנות: כרגע המצב הוא כזה שכרגע אין יושבת ראש או יושב ראש, אין מועצה.

יעקב גנות: אנחנו עושים את הכל לזרז, אז לבוא ולחזור על זה שזה חמור, זה אנחנו יודעים, ואנחנו רוצים לעשות את הכל שהמצב הזה יתוקן וכמה שיותר מהר.

יעקב גנות: אחת.

יעקב גנות: שתיים, כשהיה שר תחבורה אחר, בשיעור קומה לא פחות, במעמד לא פחות, עם אותם השחקנים שיושבים פה שמגבים את שר התחבורה, התקציב ירד ל-330 ואף אחד לא אמר מלה.

יעקב גנות: התקציב לא ירד אצל שר התחבורה הזה.

יעקב גנות: ההיפך, אנחנו הוספנו כרגע לתשתיות יותר מ-100 מיליון שקלים, ואם אנחנו שמים 100 מיליון שקל פלוס 350 זה 450 מיליון שקל.

יעקב גנות: אנחנו עושים את הכל ונעשה את הכל מפני שאנחנו יודעים מה המשמעות של שמירת, אני לא רוצה לומר המשך הורדת עקומת התאונות, שמירת המצב---

חמד עמאר: בינתיים יש לנו עלייה של 22%.

יעקב גנות: אדוני, תאמין לי שכל בוקר דבר ראשון, בשעה שש בבוקר, אני בודק את מצב תאונות הדרכים.

יעקב גנות: כל בוקר זה הדבר הראשון, אבל בניסיוני הרב ובגילי המופלג למדתי שכל שנתיים שלוש יש יום כזה.

יעקב גנות: אני רוצה להזכיר פה את תאונת יוזרי, 17 הרוגים בצומת גולני, ואני רוצה להזכיר את התאונה בדרום, כך שהיה יום כזה, כואב לכולנו, חיפשנו את המשותף, ריכזנו את פורום הביטחון של מדינת ישראל, פנינו למשרד האוצר במיידית, קיבלנו תקצוב במיידי, הגברנו את הפעילות באותם הכבישים של שלוש ספרות וארבע ספרות, שהפיקוח של המשטרה, בהיותה דלת כח אדם, תוגבר במיידי, הנחינו את מע"צ מיד לבדוק את כל אותם המקומות שאפשר להשקיע כדי לנסות לאותו יום של תשעה או עשרה הרוגים לתת מענה במיידית, לזעזע את כל אלה שנוסעים באותם המקומות שחלק מהתאונות קרו.

יעקב גנות: זה לא אותו מצב בכניסה לחיפה, על יד גשר פז.

יעקב גנות: אני חוזר בשלישית, נעשה את הכל לעזור, לא בִּמקום ולא לפגוע בעצמאות ולא לעשות שום דבר, אלא לעזור לרשות לעבור את התקופה הזאת ובהזדמנות זו אני רוצה לברך ולהודות לממלא המקום שעושה עבודה מעולה.

יעקב גנות: עובדה שהוא היה ממלא מקום גם בתקופה שהיתה מועצה והיתה יושבת ראש, אבל מה לעשות, יש ביורוקרטיה הכרחית ואנחנו צריכים לעבור את זה ונעבור את זה.

יעקב גנות: נעבור את זה ונעשה את זה בזמן הכי קצר שאנחנו מסוגלים.

חמד עמאר: מר חיליק רוזנבלום, פורום פעולה.

חיליק רוזנבלום: שלום, כבוד היושב ראש, חברי כנסת נכבדים.

חיליק רוזנבלום: אני מייצג את פורום פעולה, פורום של עמותות וארגונים למניעת תאונות דרכים, הפורום הגדול ביותר הציבורי שפועל בארץ.

חיליק רוזנבלום: הפורום מתכנס מזה שבע שנים, אחת לחודש, במכון לחקר הגורם האנושי באוניברסיטת בר אילן.

חיליק רוזנבלום: בפורום שותפות רוב העמותות שפועלות למען הבטיחות בדרכים, שותפים חברות פרטיות, אזרחים, יצרנו מעין תנועה עממית ואליה הצטרפו משרד החינוך, משטרת ישראל, צה"ל, השלטון המקומי וגופים ממסדיים שבאים באופן קבוע לפורום הזה שנפגש אחת לחודש במחצית החודש.

חיליק רוזנבלום: הפורום דאג מאוד מההתרחשות שהיתה לרשות ואני שמח מאוד לשמוע את המנהל הכללי היום שאולי תוך שבועיים-חודש אמור להיווצר מהפך, כי באמת היה מצב של לא ידענו מה הכיוון.

חיליק רוזנבלום: אני לא הולך ומתחיל להרים את השמיכות אחורה, אבל בהחלט היתה דאגה.

חיליק רוזנבלום: בתקופה זו ובתקופות קודמות אנחנו, בפורום, נמצאים בקשר שוטף עם ממלא מקום המנהל הכללי של הרשות ואנחנו זוכים לשיתוף פעולה.

חיליק רוזנבלום: לא רק זוכים, אני חושב שהוא גם זוכה מאיתנו.

חיליק רוזנבלום: זה גוף שעושה.

חיליק רוזנבלום: אנחנו לא באנו ללחום, אנחנו עושים דברים, אנחנו מקדמים דברים, יזמנו דברים.

חיליק רוזנבלום: אם יום הבטיחות בדרכים פעם לא היה, אז הפורום הזה הציע את הדבר הזה, זה הפך ליוזמת חקיקה והדבר הזה קרה בכנסת.

חיליק רוזנבלום: עוד פעולות לזכר הקרבנות או פעולות שאנחנו יוצאים לעזור למשטרה או בקבוצות של מתנדבים, פעולות שאנחנו עושים בבתי ספר, בגני ילדים, העמותות האלה פועלות.

חיליק רוזנבלום: אני מדבר על אלפי אנשים שיוצאים לדרך.

חיליק רוזנבלום: בהנחה שהדבר הזה עומד להסתדר, אני יכול פה להעיר הערה אחת; לפני שנכנס המנהל הכללי של משרד התחבורה לתפקידו, ביקשנו בדחיפות להיפגש איתו כשראינו שקוצץ תקציב גדול לרשויות המקומיות.

חיליק רוזנבלום: אני יכול לומר שלא חשבנו שייצא משהו מהישיבה.

חיליק רוזנבלום: אתה בא, אתה אומר, 'מה ייצא?' וכולי, והתפלאנו ושמחנו.

חיליק רוזנבלום: הוזזו תקציבים, הוא שמע אותנו.

חיליק רוזנבלום: לא כל התקציבים נרקמו וחזרו למה שאנחנו רוצים, ואני מצטרף פה לדברי נציג אור ירוק, מר אבוהב, עדיין יש בעיה בחינוך, עדיין יש בעיה אצל גורמים בתחום הגורם האנושי ואני מקווה שלא רק התשתיות, כבוד המנהל הכללי, יקבלו גיבוי, אלא גם הנושא של הגורם האנושי, חינוך הילדים, כל הצד הזה, הוא נפגע מאוד, אפילו חלק מהתקציב של הגופים שמטפלים בגורמי אנוש נפגע ובחלוקת התקציב בין תשתיות ובין גורמי אנוש, ואני לא שם שיפוט מה יותר חשוב ומה פחות חשוב, אבל יש חשיבות רבה לטפל בנושא הזה ואני מקווה שאתה תיתן את כובד משקלך גם לנושא הזה.

חיליק רוזנבלום: מה שאני מצפה מאוד זה שאולי אנחנו באנו לדיון כשכבר הכל בסדר והכל נגמר ובעוד חודש תפעל פה מועצה.

חיליק רוזנבלום: אתה אמרת שבועיים, עשרה ימים, אני הולך קדימה, אני לא הולך להפשיל את השמיכות אחורה.

חיליק רוזנבלום: הלוואי שבעוד חודש תתכנס מועצה ותוך זמן קצר אחרי זה ייבחר מנהל כללי.

חיליק רוזנבלום: לזה אנחנו מצפים, וכדאי, הוועדה וכבוד היושב ראש, שיהיה מעקב לעניין הזה ואני מקווה שהדבר הזה יניע את התהליך קדימה ואני חושב שצריך לברך את כל גורמי התחבורה והבטיחות בדרכים על ההישג שנגרם בשנה הזאת, עם מספר הרוגים נמוך יותר, דבר שאין לו שום תקדים ואני מברך פה בשם פורום פעולה את כל העושים במלאכה.

חיליק רוזנבלום: תודה רבה.

חנא סוייד: ברשותך, יש לי שתי שאלות להפנות למנהל הכללי.

חנא סוייד: אדוני המנהל הכללי, ראשית אני רוצה אולי שתחזור על מה שאמרת לגבי עצמאות הרשות.

חנא סוייד: מצב שבו מקצצים איזה שהיא רשות ויוצרים מן מצב של חוסר ודאות ניהולי, זה יכול באמת לאותת לכך שיש רצון לפגוע בעצמאות של הרשות.

חנא סוייד: האם באמת יש כוונה כזו?

חנא סוייד: כפי שאני הבנתי ממך, זה לא המצב, אבל אני רציתי לבטא את זה עוד פעם ולשמוע שאין כל כוונה, אלא להיפך, לחזק את הרשות.

חנא סוייד: זו שאלה ראשונה.

חנא סוייד: שאלה שנייה; כידוע לך, 40% מההרוגים בתאונות דרכים הם אזרחים ערבים שזה בעצם כמעט פי שתיים מהאחוז של האוכלוסייה הערבית בכלל, ומבעלי כלי רכב ונהגים זה יותר מפי שתיים.

חנא סוייד: האם התכוונתם למנות במועצה של הרשות אזרחים ערבים, נציגים של הציבור הערבי?

חנא סוייד: שבכל זאת יישבו ברשות ובמועצה ויגידו שיש צורך לפעול בתחום הזה וליזום איזה שהן פעולות.

חמד עמאר: אני אוסיף לדבריו של חבר הכנסת סוייד.

חמד עמאר: נכנסתי לאתר של הרשות היום וראיתי שעד 14 לחודש היו שבעה הרוגים מהמגזר הערבי, שבעה הרוגים מהסקטור היהודי וזה מעיד על התוצאות של שנה שעברה שכמעט 40% מההרוגים היו מהמגזר הערבי, פי שתיים מגודלם באוכלוסייה, ומה שאנחנו רואים זה 50%-50% עד עכשיו השנה.

יעקב גנות: באגף התנועה, והמשטרה בכלל, אוהבים מצגות ואוהבים סטטיסטיקות.

יעקב גנות: אני הופתעתי לאחרונה שההפרדה הבולטת, מגזר ערבי, מגזר יהודי, מגזר לא יהודי...

יעקב גנות: הדגש הזה כמה הרוגים, זה שבחיפה נהרגו שניים בכניסה לגשר פז, אי אפשר עכשיו להגיד שניים משם ועוד שניים מכביש 70, זה כבר ארבע.

יעקב גנות: .. יש מודעות, יש דגש.

יעקב גנות: אני יודע שהמגזר הלא-יהודי, נקרא לו כך, קיבל ויקבל כפי שהמגזר החרדי מקבל דגש מיוחד.

יעקב גנות: אני לא מספיק בתוך המאטריה לבוא להגיד מה הכסף, או מה ההשקעה או מה הדגש בנושא הזה.

יעקב גנות: ישנו פה ממלא המקום, הוא יכול להשיב.

יעקב גנות: מצד אחד, אנחנו לא נפגע, וברור לי שאם אתה משפיע באותן הנקודות ששם ההשפעה משפיעה על כל הסיפור הזה, על כל נושא נפגעים בתאונות דרכים, נעשה את הכל ונשקיע.

יעקב גנות: דרך אגב, תשתיות.

יעקב גנות: תחבורה ציבורית באותם המקומות, זה אני יודע שאנחנו עושים.

יעקב גנות: זה במסגרת משרד התחבורה.

יעקב גנות: גם התשתיות, גם הכנסת תחבורה ציבורית, שלא היתה שנים.

יעקב גנות: רק אתמול ישבנו עם משרד האוצר, אני צריך היום לקבל תשובה ואני ממתין, מסתכל על השעון לראות את ההכנסה המסיבית של התחבורה הציבורית שתוריד את הצורך בשימוש ברכב פרטי וכך הלאה.

יעקב גנות: שגם זה ישפיע, לדעתי, ואני משוכנע שזה ישפיע.

יעקב גנות: נושא משרד החינוך.

יעקב גנות: במשרד החינוך, במסגרת הרשות, לא קוצץ שקל.

יעקב גנות: מה כן?

יעקב גנות: משרד החינוך אמרו ש'בגלל בעיות שיש לנו, אם בשנת 2008 שמנו איקס כסף לכיתות הגבוהות, י' וי"א', השנה הם אומרים 'אנחנו לא מוכנים לתת'.

שמואל אבוהב: התקציב קוצץ מ-26 מיליון ל-11 מיליון.

יעקב גנות: התקציב קוצץ מ-26 ל-15 מיליון, למען הדיוק.

רונית תירוש: אז קוצץ או לא קוצץ?

שמואל אבוהב: אז קוצץ.

יעקב גנות: לא קוצץ.

יעקב גנות: מי שלא יודע עברית, יש לו בעיה.

יעקב גנות: התקציב לא קוצץ, אלא המאטצ'ינג של משרד החינוך---

חמד עמאר: מה שהיה צריך להעביר משרד החינוך, הוא לא העביר.

חמד עמאר: זה מה שאתה אומר.

רונית תירוש: רגע, אדוני המנהל הכללי, זה חשוב לי, כי בעניין הזה אני דווקא תקפתי את שר החינוך.

רונית תירוש: הוא טען שבאופן חד פעמי שנה אחת המשרד נתן, בגלל איזה שהיא מצוקה שנוצרה, והשלים חלק ומאז מיחסים לו את הדרישה שהוא חייב תמיד לשים מאטצ'ינג והוא טוען שלכל אורך שנות ההיסטוריה המשרד לא נתן מאטצ'ינג.

רונית תירוש: אני הייתי שם, אני כבר לא יכולה לשחזר, אז---

שמואל אבוהב: הרשות הלאומית ב-2008 העבירה 26 מיליון מינימום מתקציב הרשות הלאומית למשרד החינוך.

יעקב גנות: מר אבוהב, אני רואה שאתם דוקטורים לתקציבים.

רונית תירוש: לא, הוא היה מנהל כללי של משרד החינוך.

שמואל אבוהב: הרשות הלאומית העבירה בשנת 2008.

שמואל אבוהב: כשהיה 550 יכלו להעביר תקציב שאפשר---

רונית תירוש: ומה היה לפני?

רונית תירוש: כמה הרשות העבירה לפני?

רונית תירוש: אם היה מצב של עודף תקציבי במשרד התחבורה או ברשות והם נתנו יותר מהרגיל, אז אי אפשר להאשים אותם.

רונית תירוש: השאלה מה היה בנורמה.

יעקב גנות: שאלת לגבי ההיסטוריה.

יעקב גנות: בשנת 96' אותה גברת שהיתה אז מטפלת נמצאת גם היום, דר' רחל רותם, היא קיבלה אז והיום אותם 11 מיליון שקל לכיתות הנמוכות.

יעקב גנות: היה ניסיון להוסיף בכיתות הגבוהות.

יעקב גנות: מה שאני יודע פה, אני לא בטוח, ברשות, במסגרת ה-550, סיכמנו תוספת 50% של משרד החינוך לשנה אחת, כך אני הבנתי.

יעקב גנות: השנה, מכיוון שברשות קוצצו התקציבים ב-150 מיליון שקל---

רונית תירוש: אז הורידו.

יעקב גנות: רגע, יש כבר התפתחות.

יעקב גנות: במסגרת עתירה של ההורים, יש החלטה שתוך שלושה חודשים משרד החינוך אמור לתת תשובה לגבי מקורות תקציביים ל-2011.

יעקב גנות: ב-15 לחודש הבא יש דיון בראשותו של יושב ראש ועדת שרים לבטיחות בדרכים, השר ישראל כץ, הנושא השלישי שיועלה הוא נושא תקצוב משרד החינוך לנושא בטיחות בדרכים.

רונית תירוש: מצוין.

רונית תירוש: אני אשלח לכם שאילתה לשר התחבורה ולשר החינוך, משנת 2000, נסתפק בזה, כל משרד כמה הוא נתן ואז נדע.

יעקב גנות: מאה אחוז.

חמד עמאר: מר יעקב אדלר, אנשים באדום.

יעקב אדלר: אני הנציג של העמותה אנשים באדום, שהיא חלק מהגג של העמותות שמר יחיאל רוזנבלום כרגע הזכיר.

יעקב אדלר: אני בין היתר גם רופא וכרופא שטיפל בהרבה חולים אני שואל את השאלה, מה בעצם גרם להתפטרותו של המנהל הכללי של הרשות.

יעקב אדלר: האם ההתפטרות הזאת היתה מסיבות אישיות, פרטיות, או שזה אולי נבע מכך שהרשות לא מילאה את תפקידה כפי שהוגדר בחוק?

יעקב אדלר: דהיינו שתהיה גוף עצמאי, מתאם בין כל הגורמים הממשלתיים והגורמים הנוספים ותפקח על נושא העבודה, תצמצם את נושא תאונות הדרכים.

יעקב אדלר: אנחנו, כאנשים מבחוץ, שהיה לנו קשר עם הרשות, התרשמנו שהרשות לא קיבלה את מלוא הסמכויות כפי שהוחלט בזמנו כשהרשות הוקמה.

יעקב אדלר: זה לא רק עניין תקציבי, אלא זה עניין מהותי יותר.

יעקב אדלר: זה מה שרציתי לומר.

חנא סוייד: אני לא קיבלתי תשובה מהמנהל הכללי לגבי מינוי ערבים למועצה.

יעקב גנות: במועצה היוצאת היה.

יעקב גנות: מכיוון שיש סמכויות, אתה מכיר קצת---

חמד עמאר: אדוני המנהל הכללי, החוק מחייב שיהיה במועצה בן מיעוטים.

יעקב גנות: אם החוק מחייב, אז הנושא לא לדיון בכלל.

חנא סוייד: ואם החוק לא מחייב?

חנא סוייד: זו השאלה שלי.

חנא סוייד: נשים את החוק בצד, אני לא יודע אם הוא מחייב או לא מחייב.

חנא סוייד: בהנחה שהוא לא מחייב, אתה רואה לנכון, אתה רואה חשיבות שגם יהיה ייצוג הולם, לקבוצה.

חנא סוייד: ..

חנא סוייד: אתה אמרת שאתה לא מבדיל ואני מברך שאתה לא מבדיל, לא יהודי ולא חרדי, זה חשוב מאוד, אבל יחד עם זאת, כשאתה מטפל---

יעקב גנות: אדוני, עמדתי כמנהל כללי של משרד התחבורה היא כן, אבל אני צריך לדבר עם השר.

יעקב גנות: אני אישית לעולם לא אתחייב בשם מישהו שאני לא הממונה עליו.

חמד עמאר: בוודאי, אבל אתה חושב שזה ראוי.

יעקב גנות: אני חושב שייצוג של אותה אוכלוסייה ששם יש דווקא מעורבות בתאונות דרכים, ייצוג הולם - כן.

חמד עמאר: בקשר לרשות, אם היא עצמאית או לא עצמאית.

חמד עמאר: אני מבין שמהרשות מועבר כסף למשטרה, דוגמה 100 מיליון שקל מועבר למשטרה.

יעקב גנות: לא, אדוני.

יעקב גנות: המשטרה מקבלת 65 מיליון.

חמד עמאר: מי מחליט להעביר למשטרה?

חמד עמאר: הרשות, יושב ראש הרשות, המועצה של הרשות?

חמד עמאר: או שמורים לה ממשרד התחבורה 'תעבירי 100 מיליון', '65 מיליון'.

יעקב גנות: אני יודע, אדוני, לאן אתה מכוון.

יעקב גנות: לא אני.

חמד עמאר: אני לא מתכוון לזה.

חמד עמאר: שכחתי שהיית איש משטרה.

חמד עמאר: אני אשאל את זה אחרת, מי מורה לה להעביר לתשתיות, למע"צ, או לאגף התשתיות?

חמד עמאר: אם משרד התחבורה אומר לה 'תעבירי את הכסף', סימן שהיא לא עצמאית.

חמד עמאר: אבל אם בישיבת מועצה היא מחליטה שהיא צריכה להעביר 65 מיליון שקלים למשטרה, 20 מיליון למשרד החינוך, 5 מיליון שקלים למע"צ, אז היא עצמאית.

חמד עמאר: אבל אם היא לא מחליטה, סימן שהיא לא עצמאית.

דוד עוזר: ברשותך, כבוד היושב ראש וחברי הכנסת הנכבדים.

דוד עוזר: אני ממלא המקום של המנהל הכללי של הרשות לבטיחות בדרכים.

דוד עוזר: אני עובד ברשות.

דוד עוזר: הרשות, במתכונת הנוכחית שלה, קיימת שלוש שנים, ומתוכן שנתיים אני ברשות.

דוד עוזר: התחלתי כסגן מנהל כללי לענייני כספים, מינהל ומשאבי אנוש ובחמשת החודשים האחרונים אני ממלא את תפקיד ממלא מקום המנהל הכללי.

דוד עוזר: אני לא אאריך בדברים, אבל אני יכול לומר לכם שאנחנו עובדים על פי תכנית עבודה מסודרת.

דוד עוזר: יש לנו תכנית אסטרטגית, התקציב אושר.

דוד עוזר: דרך אגב, השנה, להבדיל משנים קודמות, מאחר שיש לנו תקציב דו שנתי, התחלנו את השנה עם תקציב מאושר ואנחנו פועלים לפי התקציב הזה.

דוד עוזר: חבל לנו שהוא מקוצץ, אבל עם זה אנחנו עובדים.

דוד עוזר: בסך הכל, לגבי השאלה שלך לגבי המשטרה---

חמד עמאר: לא למשטרה, שאלתי באופן כללי, הכנסתי גם את מע"צ, משרד החינוך, את כולם.

דוד עוזר: העניין הוא כזה, הרשות פועלת על פי חוק הרשות הלאומית לבטיחות בדרכים.

דוד עוזר: החוק מקנה לה עצמאות כזאת או אחרת, יש דברים שאנחנו לא עצמאיים במאה אחוז, למשל לדוגמה אנחנו לא יכולים לחקור תאונות דרכים.

דוד עוזר: על פי החוק אנחנו לא יכולים לעשות את זה.

דוד עוזר: אנחנו עצמנו היינו רוצים להיות יותר עצמאיים, אבל כרגע, במצב הקיים, זו העצמאות שיש לנו ועם זה אנחנו מתפקדים.

דוד עוזר: לגבי הנושא של המשטרה, יש לנו הסכם מולם.

דוד עוזר: יש הסכם.

דוד עוזר: דרך אגב, בהסכם הזה בינינו לבין המשטרה הם צריכים להוציא 100 כדי לקבל 65 ועל זה אנחנו מפקחים, שאכן הם מעסיקים את אותם שוטרים ו---

דני קריבו: זה לא מדויק.

דוד עוזר: זה ההסכם.

דני קריבו: התקציב שהרשות מעבירה או אמורה להעביר למשטרה, לפעילות ב-2010, קטן בכ-35% עד 40% ממה שהוא היה ב-2008 וב-2009 נמוך באותם סדרי גודל למול תקציב שהועמד לרשות המשטרה על ידי הרשות, על ידי משרד האוצר ועל ידי המשרד לביטחון הפנים.

דני קריבו: בהתאם לכך, מה שצפוי ב-2010 הוא צמצום של הפעילות האכיפתית של משטרת ישראל בתחום של בטיחות בדרכים, לאור הצמצום של המשאבים שעומדים לרשותנו.

שמואל אבוהב: במקור היה צריך להיות 190 מיליון.

יעקב גנות: במקור הייתי יותר יפה.

דני קריבו: דרך אגב, אדוני, המנהל הכללי של משרד התחבורה, כמי שמכיר את התחום הזה לא מעט שנים, אתה בוודאי יכול גם להעיד על כך שהתקציב במונחים הנומינליים שלו, שעומדים לרשות המשטרה ב-2010, קטן ממה שאתה הכרת כראש אגף התנועה לפני עשור.

יעקב גנות: אין ויכוח.

רונית תירוש: מה היה תקציב הרשות קודם לכן?

יעקב גנות: הרשות התחילה, עם הקמתה, בכ-550 מיליון וירדה עד 350.

רונית תירוש: אז באופן פרופורציונאלי פגעתם גם במשטרה, גם ב---

יעקב גנות: מה שקרה שלפני שנה משרד האוצר הוסיף 20 מיליון שקל---

רונית תירוש: זה תקציב צבוע שהאוצר מעביר לרשות?

רונית תירוש: איפה משרד האוצר?

חמד עמאר: אנחנו נשמע אותו עכשיו.

חמד עמאר: מר מיכה פרלמן, נציג האוצר.

רונית תירוש: זה הפאנץ' ליין של הדיון.

מיכה פרלמן: לא הבנתי מה בדיוק הפאנץ' ליין.

מיכה פרלמן: בשנה שעברה הגענו לסיכום חד-פעמי---

רונית תירוש: למה אתם מחליטים פעם להעלות, פעם להוריד את תקציבי הרשות?

מיכה פרלמן: לא, תקציב הרשות הלאומית קוצץ בעקבות החלטת הממשלה ב-2008, החלטה 4031, שקיצצה 200 מיליון שקל.

רונית תירוש: אז הממשלה מחליטה על התקציב?

מיכה פרלמן: הם החליטו על סדרי הגודל של הקיצוץ.

מיכה פרלמן: סדרי העדיפויות בתוך ה---

רונית תירוש: זה פלאטים?

מיכה פרלמן: זה לא היה פלאט.

מיכה פרלמן: בנוסף לפלאט קיצצו 200 מיליון שקל.

רונית תירוש: חיי אדם זולים פה?

רונית תירוש: למה?

רונית תירוש: ממה זה בא?

מיכה פרלמן: האמת שאני לא הייתי פה כשהחליטו את ההחלטה, גם בנוסח ההחלטה לא בדיוק רשומים הטעמים, אבל אם חוקרים את הירידה שמתרחשת לאורך השנים במספר ההרוגים---

רונית תירוש: זה אקוויוולנטי לירידה בתקציב.

מיכה פרלמן: לא, זה כנראה לא קשור לתקציב הרשות הלאומית לבטיחות בדרכים, זה יותר קשור אולי לדברים אחרים שקורים בתשתיות, כלי הרכב שנהיים יותר ויותר בטיחותיים---

חמד עמאר: מי נאבק מולכם על התקציב של הרשות?

מיכה פרלמן: המנהל הכללי של משרד התחבורה.

חמד עמאר: זה לא גוף נפרד?

חמד עמאר: זה לא גוף עצמאי?

יעקב גנות: שר התחבורה ממונה על כולם.

חנא סוייד: האם כתוצאה מהירידה בנפגעים, האם יש לכם נטייה להוריד את התקציבים?

מיכה פרלמן: לא, יש להם תקציב---

חנא סוייד: כי זו יכולה להיות נטייה טבעית.

חנא סוייד: זה לא לא הגיוני, אבל זה מוטעה.

דוד עוזר: זה היה בעקבות העלייה והטענה היתה שהרשות במילא לא עושה כלום, כי יש עלייה, ואז היה קיצוץ.

דוד עוזר: זאת היתה ההחלטה בגדול.

רונית תירוש: ואז היתה ירידה.

חנא סוייד: שזה לא יהיה הפוך על הפוך.

מיכה פרלמן: הקיצוצים היחידים שהיו בתקציב הרשות הלאומית לבטיחות בדרכים זה היו הקיצוצים הרוחביים שחלו על כל הממשלה.

מיכה פרלמן: היה פלוס, אבל זו החלטת ממשלה שאני רגע מנתק, כי השנה לא קיצצנו מעבר לזה.

יעקב גנות: אבל זה לא עכשיו, גברתי, זה לפני שנתיים.

חנא סוייד: אני זוכר גם שהיתה טענה שלא מנצלים את התקציבים.

מיכה פרלמן: נכון.

מיכה פרלמן: בסעיפי הביצוע הם ניצלו 70% מהתקציב ב-2009, זאת אומרת שבערך 80 מיליון שקל לא בוצעו השנה, מתוך תקצוב השירות.

רונית תירוש: לא בטוח שהרשות אפקטיבית.

מיכה פרלמן: אני לא אמרתי, אני רק אומר את נתוני---

רונית תירוש: מישהו בודק אפקטיביות?

רונית תירוש: כי שיינין התכוון טוב, אבל אולי---

יעקב גנות: על פי חוק, בתום ארבע שנים, שר התחבורה יבדוק את התאמתה, את תפקודה, את יעדיה, את הישגיה ואת כל מה שקשור.

חנא סוייד: זה קצת נראה מאיים.

יעקב גנות: לא, בפירוש לא.

חמד עמאר: חבר הכנסת סוייד, אנחנו באמת מעלים את הנושא של להגדיל את התקציב וממה שאני שומע, ניצול של 70%, נשארו 80---

דוד עוזר: זה לא מדויק.

חמד עמאר: אבל אין ניצול.

חמד עמאר: אם הרשות לא מצליחה לנצל את התקציב---

מיכה פרלמן: אבל גם את ההרשאה שנתנו השנה, ב-2009, נתנו 30 מיליון שקל הרשאה, 5 מיליון שקל נוצלו.

דוד עוזר: כי לא נתתם לנצל אותם.

חיליק רוזנבלום: כבוד היושב ראש, אני מבקש להוסיף משפט.

חיליק רוזנבלום: פורום פעולה ישב עם אנשי האוצר ועם אנשי התחבורה כשהוחלט לקצץ את התקציב .

חיליק רוזנבלום: אנשי האוצר פתחו את דלתם בפנינו והיו לנו מספר ישיבות אינטנסיביות לגבי הגדלת התקציב.

חיליק רוזנבלום: הועלתה טענה של האוצר לגבי האפקטיביות ולגבי דברים אחרים.

חיליק רוזנבלום: חלק מטענת האוצר היתה שחלק מהמשרדים שמועברים אליהם תקציבים מנצלים את התקציבים לדברים אחרים.

חיליק רוזנבלום: סוכם עם האוצר בצורה חד משמעית, על ידי מר עמית לנג, הממונה על התקציב הזה, ומר אודי אדירי, שישב איתנו בישיבות, שהוא ממונה על תקציב התחבורה, ששום פעולה, פעולת אמת, לא תיפגע, הפעולות האמיתיות, כולל משרד החינוך.

חיליק רוזנבלום: לקחו על עצמם מר עמית לנג ומר אדירי שלא ייפגע התקציב, שלא ייפגעו הפעולות, והם אחראים איך ליצור את המאטצ'ינג בין משרד התחבורה והמשטרה וכולי.

חיליק רוזנבלום: לצערנו הם לא עמדו בזה.

חמד עמאר: מי מפקח על הכסף שמועבר למשטרה ולכל הגורמים האחרים?

חמד עמאר: הרשות?

דוד עוזר: הרשות מפקחת על זה, בהחלט.

דוד עוזר: על כל הגופים, כולל משרד החינוך.

דוד עוזר: אפילו ניידות הבטיחות במשרד התחבורה, אנחנו מפקחים עליהם.

דוד עוזר: ברשותכם, נאמרו פה מלים לגבי הנושא של הניצול של כספי התקציב של הרשות, אני פשוט מוחה על זה שבאים ואומרים---

חנא סוייד: לא בשנה הזו.

חנא סוייד: דובר על לפני שנתיים.

דוד עוזר: גם לפני שנתיים וגם לפני זה.

דוד עוזר: קודם כל, אז מר מיכה פרלמן, שיושב פה, לא היה.

דוד עוזר: אני הייתי אז בדיונים לפני שנתיים שהיה קיצוץ והיו עשרות דיונים איתם והם החליטו, פשוט בגרזן, יום אחד, להוריד לנו מ-550, 200 מיליון שקל, תעשו חשבון, זה כמעט 40%.

דוד עוזר: לבוא ולהגיד שאנחנו לא מנצלים את התקציב, אני לא רוצה להתבטא בחריפות, אבל שיראו לנו איזה שהוא משרד מנצל 100% את התקציב במזומן.

דוד עוזר: אין כמעט דבר כזה, גם לא במשרד האוצר עצמו.

דוד עוזר: כשהאוצר מדבר על ניצול תקציבי, הוא מדבר על מזומן.

דוד עוזר: אם בוצעה עבודה ויצאה חשבונית בגינה, אבל החשבונית, מסיבות כאלה ואחרות, אפילו שמישהו שם אותה במגרה, לדוגמה, לא שולמה, מבחינתם זה לא ניצול תקציבי.

דוד עוזר: אני לא מכיר שום גוף ש---

חמד עמאר: תודה רבה.

דוד עוזר: מה זאת אומרת?

דוד עוזר: העבודה בוצעה, אז בגלל שלא שילמו במזומן?

דוד עוזר: גם במשרד האוצר עצמו יש פחות מ-70% ניצול, אז להשתמש בזה נגדנו?

יעקב גנות: תלמד ממבוגרים ממך שלא תוקפים את משרד האוצר.

חמד עמאר: אנחנו מסכמים.

חמד עמאר: הוועדה מברכת על הירידה במספר הנפגעים בתאונות דרכים.

חמד עמאר: הוועדה שמעה את הודעת המנהל הכללי של משרד התחבורה והבטיחות בדרכים כי המשרד פועל לסיום תהליך המינוי של המועצה, יושב ראש למועצה ומנהל כללי קבוע בהקדם האפשרי.

חמד עמאר: הוועדה מברכת על הודעת המנהל הכללי של משרד התחבורה והבטיחות בדרכים שיפעל למנות בני מיעוטים למועצת הרשות הלאומית, בהתאם למשקלם באוכלוסייה.

חמד עמאר: הוועדה גם ממליצה על זה.

חמד עמאר: הוועדה מברכת על הודעת המנהל הכללי של משרד התחבורה, כי סוכם על תוספת של 50 מיליון שקל לתקציב הרשות הלאומית וקוראת לממשלה להגדיל את תקציב הרשות לשנת 2011 ולהעמידו על 550 מיליון שקל.

חמד עמאר: תודה רבה.